送胥元衡殿丞通判湖州
作者：劉敞
朝代：宋

paragraphs: 平生笑山濤，非隱復非吏。
今更欲似之，顛瞑老将至。
羡君負清識，於世寡所求。
能從魏闕下，徑取江湖遊。
扁舟駕長風，千里破高浪。
倚檣一清嘯，佚氣横雲上。
醲碧箬下酒，紅鱗苕溪魚。
綵衣起爲壽，此樂天下無。
誰不慕軒冕，顧多困朝市。
人生難自諧，祿仕當若此。